A 2000-es Európa-bajnokságot követően Blažević folytatta a munkát és az első két világbajnoki selejtezőn egyaránt döntetlent értek el Belgium, illetve Skócia ellen. Blažević lemondott és helyét az a Mirko Jozić vette át, akivel a jugoszláv U20-as válogatott világbajnoki címet szerzett 1987-ben. Annak ellenére, hogy az aranygeneráció több tagja visszavonult a válogatottságtól veretlenül kijutottak a 2002-es világbajnokságra. A tornát Mexikó ellen kezdték 1–0-s vereséggel. Olaszország ellen hátrányba kerültek, de Ivica Olić és Milan Rapaić góljaival 2–1-re sikerült fordítaniuk és végül győztek. Ecuador ellen a továbbjutás reményében léptek pályára, de 1–0 arányban kikaptak. 2002. júliusában, a kiesést követően Jozić lemondott és a horvát-osztrák kettős állampolgár Otto Barićot nevezték ki kapitánynak.